b'\n_START_ARTICLE_\nAnton Makovic\n_START_SECTION_\n\xc5\xbdivljenje in delo\n_START_PARAGRAPH_\nMedicino je \xc5\xa1tudiral na Dunaju, kjer je leta 1776 pridobil magisterij iz anatomije porodni\xc5\xa1tva in kirurgije.V Ljubljani je imel zasebno zdravni\xc5\xa1ko prakso. Leta 1781 je postal \xc4\x8dlan obnovljene Academie operosorum; to mu je pomagalo do pedago\xc5\xa1ke kariere. Na Mediko-kirur\xc5\xa1kem liceju je predaval porodni\xc5\xa1tvo in leta 1788 kot prvi pri\xc4\x8del pou\xc4\x8devati babice v sloven\xc5\xa1\xc4\x8dini. Leta 1782 je po porodni\xc5\xa1ki knjigi za babice Raphaela J. Steidla pripravil nem\xc5\xa1ko-slovensko izdajo knjige Pra\xc5\xa1anja inu odgovori \xc4\x8dez v\xc5\xa1egarstvu, ki velja za prvo slovensko zdravstveno strokovno delo. Leta 1788 je izdal \xc5\xa1e u\xc4\x8dbenika Podvu\xc4\x8denje za babice in V\xc5\xa1egarske bukve za babice na de\xc5\xbeeli. Leta 1783 je bil imenovan za de\xc5\xbeelnega stanovskega kirurga, 1790 pa so mu prepustili \xc5\xa1e skrb za organizacijo porodni\xc5\xa1ke slu\xc5\xbebe na Kranjskem. Leta 1797 je od\xc5\xa1el v Idrijo. Tu je ostal do smrti in deloval kot rudni\xc5\xa1ki obratni kirurg in porodni\xc4\x8dar ter skrbel za vzgojo in strokovni pouk babic.'